It-Tieni Pitazz – Paragrafi 551-560 Kemm għandha tkun kbira l-imħabba ta' kull waħda għall-Knisja! Bħalma tifel tajjeb jitlob għall-omm li jħobb, hekk ukoll kull ruħ nisranija għandha titlob għall-Knisja, li hi ommha. X'għandna xi ngħidu mela għalina r-reliġjużi li tajna l-kelma b'mod speċjali li nitlobu għall-Knisja? Kemm hu kbir mela l-appostolat tagħna, moħbi kemm hu moħbi. Ix-xejn kollu tagħna ta' kuljum jitpoġġa f'riġlejn il-Mulej Ġesu' bħala offerta li tpatti għad-dinja; imma sabiex l-offerta tagħna tkun togħġob lil Alla, għandha tkun safja. U sabiex tkun safja, il-qalb trid tinħeles minn dak kollu li hi marbuta miegħu b'mod naturali; u l-ġibdiet kollha tagħha għandhom jiġu ndirizzati lejn il-Ħallieq, u hi tħobb il-ħlejjaq kollha fih u skont ir-rieda Tiegħu; u meta ġġib ruħha b'dan il-mod, kull waħda ġġib il-ferħ fil-Knisja bl-ispirtu mħeġġeġ tagħha. Minbarra l-voti, jiena nara li hemm regola waħda li hi l-aktar importanti. Għalkemm ir-regoli kollha huma mportanti, jiena npoġġi din fl-ewwel post, u din hi s-skiet. Verament, li kieku din ir-regola kellha tiġi mħarsa strettament, ma kontx ninkwieta fuq l-oħrajn. In-nisa jħobbu jpaċpċu ħafna, imma l-ispirtu s-Santu ma jitkellimx ma' ruħ distratta u tħobb tpaċpaċ. Huwa jitkellem, permezz tal-ispirazzjonijiet kwieti Tiegħu, ma' ruħ li tkun miġbura, ma' ruħ li taf iżżomm is-skiet. Li kieku s-skiet kellu jiġi mħares strettament, ma kienx ikun hemm tgergir, imrar, kalunji, jew seksik, u ma nonqsux mill-karita'. F'kelma waħda, ma jsirux ħafna ħsarat. Xofftejn siekta huma deheb safi li jagħtu xhieda tal-qdusija ġewwa r-ruħ. Imma rrid nitkellem minnufih dwar it-tieni regola; li hi, id-diskors. Li wieħed jibqa' sieket meta għandu jitkellem hija imperfezzjoni u xi drabi dnub ukoll. U għalhekk, is-sorijiet kollha għandhom jieħdu sehem fir-rikreazzjoni, u s-superjura m'għandhiex tiddispensahom minn dan ħlief għal xi raġuni ta' mportanza kbira. Ir-rikreazzjoni hi opportunita' biex isiru jafu lil xulxin. Kull soru għandha tgħid dak li tkun qiegħda tħoss bis-sempliċita' għall-edifikazzjoni tal-oħrajn u mhux bi spirtu ta' superjorita' jew, Alla ħares, bil-ġlied, għax ħaġa bħal din ma tkunx taqbel mal-perfezzjoni u l-ispirtu tal-vokazzjoni tagħna, li għandu jkollha l-karatteristika speċjali tal-imħabba. Darbtejn kuljum, ikun hemm rikreazzjoni ta' nofs siegħa. Imma jekk soru tikser is-skiet barra dak il-ħin hija għandha takkuża lilha nnfisha quddiem is-Superjura fil-pront u titlobha penitenza, u s-Superjura għandha tikkastiga dawn in-nuqqasijiet b'penitenza fil-pubbliku, għax jekk ma tagħmilx dan ikollha tagħti rendikont quddiem il-Mulej. Il-Klawsura Ħadd ma jista' jidħol fil-Klawsura mingħajr il-permess speċjali tal-Ordinarju u f'ċirkustanzi speċjali ħafna, bħalma huma l-amministrazzjoni tas-Sagramenti lill-morda sabiex jiġu mħejjijin għall-mewt, u għar-riti tad-difna. Jista' jkun hemm bżonn ukoll li jdaħħlu xi ħaddiem biex jagħmel xi xogħolijiet ta' tiswija, imma għal ħaġa bħal din hemm bżonn permess speċifiku. Il-bieb li jagħti għall-klawsura jibqa' dejjem imsakkar u s-Superjura biss ikollha ċ-ċavetta. L-użu tal-parlatorju. Ħadd mis-sorijiet ma jagħmel użu mill-parlatorju mingħajr il-permess speċjali tas-superjura, u s-superjura m'għandhiex tippermetti żjajjar ta' spiss. Dawk li mietu għad-dinja m'għandhomx imorru lura fiha, lanqas permezz ta' konverżazzjonijiet. Imma jekk is-superjura jidhrilha li hi ħaġa sewwa li tippermetti li xi soru tmur fil-parlatorju, hi għandha tosserva dawn ir-regoli. Hi stess għandha takkumpanja lis-soru, u jekk ma tkunx tista' tagħmel din il-ħaġa, għandha tagħmel mod li tieħu postha soru oħra li tkun marbuta bis-sigriet u li m'għandhiex tirrepeti dak li tkun semgħet, imma għandha tinforma s-superjura b'kollox. Il-konverżazzjonijiet għandhom ikunu qosra, għallinqas jekk ma jkunx hemm permess għal ħin żejjed minħabba l-persuna li tkun ġiet tagħmel iż-żjara. Imma l-purtiera m'għandhiex tinfetaħ, ħlief għal każijiet speċjali ħafna, bħalma huma, per eżempju, meta xi omm jew missier jitlob b'urġenza sabiex isir dan. Ittri. Kull soru tista' tikteb ittri ssiġillati lill-Ordinarju lid-dar tkun soġġetta għalih. Għal ittri oħra, ikunu xi jkunu, hemm bżonn permess, u s-soru għandha tgħaddi l-ittra mhix ssiġillata lis-superjura. Is-superjura għandu jmexxiha l-ispirtu tal-imħabba u tal-prudenza, u għandha d-dritt tibgħat l-ittra jew iżżommha, fid-dawl ta' dak li hu għall-ikbar glorja ta' Alla. Jiena nippreferi, iżda, li komunikazzjonijiet bħal dawn ikunu rari kemm jista' jkun. Ejjew ngħinu lin-nies permezz tat-talb u l-mortifikazzjoni, u mhux permezz tal-korrispondenza. Il-qrar. Kemm il-konfessuri regolari kif ukoll dawk starordinarji għall-komunita' jiġu magħżulin mill-(Isqof) Ordinarju. . Ikun hemm konfessur wieħed regolari u hu jqarar lis-sorijiet darba f'ġimgħa. Il-konfessur starordinarju jiġi kull tliet xhur, u kull soru tkun obbligata li tmur tarah, ukoll jekk ma tqerrx. Iż-żewġ konfessuri jżommu posthom fil-kunvent għal tliet snin. Imbagħad ikun hemm vot sigriet, u s-superjura tissottometti r-riżultati lill-Ordinarju. Il-konfessur jista' jerġa' jiġi magħżul għal tliet snin oħra u wkoll għat-tliet snin għat-tielet darba. Is-sorijiet iqerru minn ġo grada maqfula. Il-konferenzi lill-komunita' wkoll jiġu mgħotija minn ġo grada, mgħottija b'purtiera skura. Is-sorijiet m'għandhom qatt jitkellmu dwar il-qrar jew il-konfessuri; għandhom, pjuttost, jitolbu għalihom sabiex Alla jagħtihom id-dawl li jkunu jistgħu jmexxu r-ruħ tagħhom. It-Tqarbin. Is-sorijiet m'għandhom qatt jitkellmu fuq min jitqarben iżjed jew inqas ta' spiss. Għandhom jibqgħu lura milli jgħaddu ġudizzju fuq dan is-suġġett li mhux affari tagħhom. Il-ġudizzji kollha f'din il-ħaġa huma f'idejn il-konfessur biss. Is-superjura tista' tkellem lil xi soru, mhux biex tistaqsiha għax mhix qiegħda titqarben, imma sempliċiment biex tgħidilha li tista' tqerr. Is-superjuri qatt m'għandhom jażżardaw jidħlu fl-għalqa tal-kuxjenzi tas-sorijiet. Is-superjura tista' xi drabi tirranġa li l-komunita' toffri Tqarbina għal xi ntenzzjoni partikolari. Kull soru għandha tagħmel ħilitha kollha li jkollha l-ikbar safa fir-ruħ, sabiex tkun tista' tirċievi l-Viżitatur Divin kuljum. Darba, meta dħalt fil-kappella rajt il-ħitan ta' bini fi stat ħażin ħafna (bini mwaqqa'). It-twieqi ma kellhomx ħġieġ, u l-bibien kellhom biss it-tilari mingħajr il-panewijiet. Jiena mbagħad smajt dan il-kliem ġewwa ruħi. Hawn hu l-post fejn ser ikun hemm il-kunvent. Kont daqsxejn diżappuntata li dawn ir-rovini kellhom ikunu l-kunvent. Il-Ħamis. Ħassejtni mqanqla li nibda malajr kemm jista' jkun, il-ħidma li l-Mulej kien qed jitlob mingħandi. Filwaqt li kont qiegħda nqerr, kont qiegħda nżomm l-opinjoni tiegħi iktar milli nagħti kas ta' dik tal-konfessur. Għall-ewwel, ma rrealizzajtx din il-ħaġa, imma meta kont qiegħda nagħmel is-Siegħa Adorazzjoni jiena rajt il-Mulej Ġesu' bħalma jidher fix-xbieha, u qalli li għandi nirrepeti lill-konfessur u lis-superjuri tiegħi dak kollu li Hu jgħidli jew jitlob mingħandi. . . u agħmel biss dak li tirċievi permess li tagħmel. U hu tani x'nifhem kemm jiddispjaċih meta jara persuni li huma ta' rashom, u jiena ndunajt li jiena waħda minnhom. Jiena rajt dan id-dell ta' stinazzjoni ġewwa fija, u ntfajt fit-trab f'riġlejn il-Majesta' Tiegħu, u b'qalb maqsuma tlabtu jaħfrili. Imma Ġesu' ma ħallinix nibqa' f'dan l-istat għal żmien twil. Il-ħarsa divina tiegħu mlietli qalbi b'ferħ li m'għandix kliem biex infissru. U Ġesu' tani x'nifhem li għandi nistaqsih iktar mistoqsijiet u nfittex il-parir Tiegħu. Verament, kemm hi ħelwa l-ħarsa tal-Mulej tiegħi; għajnejh jinfduli ruħi sal-profondita' l-iktar sigrieta tagħha. L-ispirtu tiegħi jikkomunika ma' Alla mingħajr ma nlissnu ebda kelma. Jiena naf li Hu qed jgħix ġewwa fija u jiena qiegħda ngħix ġewwa fih.
Djarju ta' Swor Fawstina – It-2 Pitazz (par.551-560)